Steen Gade (SF), 2005-05-17:
Jeg tror, det er vigtigt at kigge fremad og også få det til at hænge sammen med globaliseringsdebatten, for det er jo en globaliseringsdebat.
Når jeg var kritisk før over for, hvad regeringen har gjort hidtil på det her område, er det netop, fordi jeg synes, at regeringen har valgt en globaliseringsdebattilgang, som faktisk ikke tager globaliseringen med.
Det bliver til en dansk debat alene.
Det er vigtigt at få globaliseringselementet med også i forhold til miljø.
Her står vi jo over for nogle kæmpe muligheder, men også nogle kæmpe udfordringer.
Tænk på, at verdens storbyer nu er på vej fra 20 millioner til 30 millioner indbyggere: Kairo, Mexico City osv.
Når de begynder at forlange rent vand, ren luft osv., hvilke kæmpe markeder vil der så ikke opstå for rensningsteknologier.
Vi vil få penge ud af de investeringer, vi allerede har foretaget på miljøområdet.
Det synes jeg der var lidt af, men jeg synes, at der kunne være meget mere fra regeringens side fremover.
Det vigtige element er at få det her til at hænge sammen med EU-processen og dermed Lissabonprocessen, og derfor er jeg glad for, at regeringen har understreget sammenkoblingen med Lissabonprocessen.
Der ligger jo studier i EU, som viser, at den grønne industri er lige så stor som medicinindustrien i økonomisk potentiale, så også her er der en kæmpe mulighed for en dansk handlingsplan, som jeg håber vi kan få ud af det her.
Den må være en del af en fælles europæisk proces, ja, den må være direkte knyttet til den proces.
Jeg kunne godt have lyst til at have hørt lidt mere om det grønne teknologiske fremsyn, som Videnskabsministeriet lavede for 1½ år siden.
Der blev jo defineret de fire områder, hvor vi har potentiale: at opbygge fleksible energisystemer med øget vindkraft – og ikke mindre vindkraft, vil jeg sige til erhvervsministeren – systematisk energioptimering af bygninger, miljøvenligt landbrug og design af grønne produkter og materiale.
Det er netop de fire områder, som SF i en række konkrete forslag har spillet ud med i de sidste år.
Vi skal bruge alle politiske virkemidler.
Det vil jeg gerne spørge ministrene om de er enige i.
EU har jo understreget, at tilskud skal bruges, afgifter kan bruges, grøn indkøbspolitik, offentlig indkøbspolitik, alle metoder kan bruges for at udvikle det her.
Vi har masser af muligheder.
Solfangere kan med små tilskud i en kort årrække udvikle sig til en meget stor industri i Danmark.
Industrien har udviklet det, men der mangler et marked.
En lang række muligheder ligger foran os.
Jeg er glad for, at miljøministeren nævnte Forum for Bæredygtig Erhvervsudvikling.
Jeg tror, det er vigtigt at have en alliance med den del af industrien, som forstår det her.
Men jeg vil gerne sige til erhvervsministeren: Det er ikke hele industrien, man kan lytte til i de her sager, for hele industrien er jo både dem, der er den gammeldags industri, og som sådan set skal lave sig selv om, og det er dem, der er fremtidens arbejdspladser.
Det er nødvendigt at kigge på solopgang og ikke på solnedgang.
Klima er vigtigt.
Danmark bør gøre sig til vedvarende energiland nr. et.
Vindmølleindustrien i Europa forudser et verdensmarked, der vil eksplodere de næste 10 år, sådan at der måske kan være 120.000 arbejdspladser i vindmølleindustrien i Europa i 2020.
I dag har vi 20.000 i Danmark.
Vi skal bare have en lille del af de arbejdspladser i vindmølleindustrien.
Men det kræver en meget mere målbevidst satsning ikke bare på vindmøller, men på vedvarende energi generelt, for at Danmark bliver et førende vedvarende energiland.
Må jeg sige to ord til sidst om barrierer, der skal overvindes, og jeg håber, at ministeren vil kigge på de barrierer: Jeg tror, der er den ideologiske barriere, at nogle ultraliberale måske tror, at markeder kommer af sig selv.
Det gør de somme tider, men de skal også skabes, og på det her område skal de skabes.
Jeg står her med en liste af 20 virksomheder i Danmark, som har et kæmpepotentiale for at udvikle arbejdspladser i fremtiden, men vi har brug for at få lavet et inspirationsmateriale, vi har brug for at brede det ud.
Som det kan høres, har jeg været meget utilfreds med det, regeringen har gjort hidtil, og de tæsk er uddelt.
Nu handler det om at se fremad, og jeg håber, at vi kan få en ny start på den her diskussion.
Derfor er jeg glad for på vegne af SF, Venstre, Socialdemokratiet, Dansk Folkeparti, Det Konservative Folkeparti og Det Radikale Venstre at kunne fremsætte følgende: Forslag til vedtagelse
»Folketinget anser det for vigtigt at koble løsningen af nationale så vel som globale miljøproblemer og samtidig bidrage til vækst og beskæftigelse.
Folketinget opfordrer regeringen til i forlængelse heraf at fortsætte en målrettet indsats for at fremme udviklingen og brugen af miljøeffektive teknologier, herunder at udarbejde en dansk handlingsplan for miljøteknologi og en redegørelse til Folketinget i næste samling.
Folketinget opfordrer i den forbindelse regeringen til – at identificere dansk erhvervslivs styrkepositioner inden for miljø- og energieffektive teknologier, – at skabe grundlag for en styrket indsats inden for rammerne af øgede offentlige forskningsog udviklingsmidler, der afsættes i de kommende år, – at skabe gode og langsigtede betingelser for en markedsbaseret udvikling af miljøenergieffektive teknologier, bl.a. inden for klimaområdet.«